ผลการสำรวจความเชื่อมั่นทางธุรกิจเฉพาะกิจเดือนพฤษภาคม 2564 พบระดับการฟื้นตัวของธุรกิจในภาพรวมทรงตัว
ธนาคารแห่งประเทศไทย (ธปท.) เปิดเผยผลสำรวจเรื่องผลกระทบจากโควิด-19 ต่อภาคธุรกิจไทย ในเดือนพฤษภาคม 2564 พบว่า ระดับการฟื้นตัวของธุรกิจในภาพรวมทรงตัวใกล้เคียงกับเดือนก่อน ซึ่งถูกกดดันจากกำลังซื้อที่ยังอ่อนแอและผลของการแพร่ระบาดระลอกเดือนเมษายนที่ขยายวงกว้าง โดยเฉพาะภาคที่ไม่ใช่การผลิตที่ได้รับผลกระทบจากมาตรการควบคุมโรคต่อเนื่องจากเดือนก่อน ขณะที่ภาคก่อสร้างเริ่มได้รับผลจากการติดเชื้อเป็นคลัสเตอร์ในแคมป์คนงาน ส่วนภาคการผลิตยังสามารถฟื้นตัวได้ตามคำสั่งซื้อที่ทยอยกลับมา ทั้งนี้แต่ละธุรกิจมีมุมมองต่อผลกระทบจากการแพร่ระบาดระลอกเดือนเมษายนแตกต่างกัน โดยภาคท่องเที่ยวคาดว่าจะถูกกระทบมากที่สุด รองลงมาเป็นภาคอสังหาริมทรัพย์และภาคการค้า ขณะที่ภาคการผลิตได้รับผลกระทบน้อยที่สุด สอดคล้องกับการปรับตัวที่ทำได้มากกว่าธุรกิจอื่น ทั้งนี้สถานการณ์การแพร่ระบาดของโรคโควิด-19 ในไทยที่มีแนวโน้มกลับมารุนแรงขึ้น ทำให้ธุรกิจส่วนใหญ่มีการใช้นโยบายสลับกันมาทำงานเพิ่มขึ้นต่อเนื่องจากเดือนก่อน ขณะที่ธุรกิจในภาคที่ไม่ใช่การผลิตมีการใช้นโยบายอื่นๆ เพิ่มเติม อาทิ ลดชั่วโมงทำงาน รวมถึงปลดคนงานเพิ่มในบางธุรกิจในส่วนของผลสำรวจดัชนีความเชื่อมั่นผู้ประกอบการค้าปลีก พบว่าความเชื่อมั่นผู้ประกอบการค้าปลีกปรับลดลงต่อเนื่อง ตามการแพร่ระบาดของโรคโควิด-19 ระลอกเดือนเมษายนที่รุนแรงขึ้น อย่างไรก็ตามผู้ประกอบการยังเชื่อมั่นว่าสถานการณ์จะปรับดีขึ้นในอีก 3 เดือน จากผลของการเร่งกระจายวัคซีน ขณะเดียวกันผู้ประกอบการส่วนใหญ่ประเมินว่ากำลังซื้อของผู้บริโภคแย่ลงจากเดือนก่อนค่อนข้างมาก จากการระบาดที่รุนแรงและยืดเยื้อที่ส่งผลต่อทั้งรายได้และความกังวลของผู้บริโภค รวมถึงมาตรการสาธารณสุขที่เข้มงวดในหลายพื้นที่ นอกจากนี้ร้อยละ 41 ของผู้ตอบแบบสำรวจ ได้ปรับลดการจ้างงานลงและมีแนวโน้มที่รายได้ลดลงตามชั่วโมงการทำงานและค่าธรรมเนียมขายลดลง และร้อยละ 39 ของผู้ตอบแบบสำรวจมีสภาพคล่องไม่เกิน 6 เดือน ขณะที่ผลสำรวจความเชื่อมั่นผู้ประกอบการที่พักแรม พบว่าผู้ประกอบการได้รับผลกระทบมากขึ้นจากเดือนก่อนและคาดว่าผลกระทบจะต่อเนื่องไปจนถึงเดือนมิถุนายน โดยอัตราการเข้าพักอยู่ในระดับต่ำมาก ทำให้มีการตัดสินใจปิดกิจการชั่วคราวมากขึ้น